
ÉRINTETT SZEMÉLYEK

Kszorvej

Osári kardforgató, aki a Némaság Házában, a Kimondatlan szektájában nőtt föl. Miután elszökött a sorsa elől és nem lett választott menyasszony, a varázsló, Belthandrosz Szethennáj segédjének tanult, de két évvel ezelőtt kilépett a szolgálatából, hogy új életet kezdjen Suthmílival.

Kanva Suthmíli

A Karsazsi Birodalom renegát varázstudója. A Tehetség Iskolájában nevelkedett, és utasítást kapott arra, hogy adja át magát a Birodalmi Ötösség egyik csoporttudatának. Inkább elmenekült otthonából, oldalán Kszorvejjal.

Talasszérez Csarossza

Kszorvej korábbi munka- és vetélytársa, ifjú nemes Tlánthothéból, ahol elsősorban kellemetlen feljegyzések szerzőjeként és családi fekete bárányként tartják számon. Két évvel ezelőtt rövid kapcsolatot követően szakított Belthandrosz Szethennájjal, és őszintén hiszi, hogy túl van már ezen.

Oranna

A Némaság Házának korábbi könyvtárosa. Szerelmi viszonya volt Belthandrosz Szethennájjal, jelenleg mindene a hitbuzgalom. Kilépett a szektából, hogy bármerre is menjen, a Kimondatlan iránti áhítata vezesse. Egyeseknek állhatatlan barát, jobbára szeszélyes ellenfél.

Belthandrosz Szethennáj, más néven Pentravessze

Tlánthothe kancellárja, Kszorvej és Tal korábbi munkaadója. Kivételesen nagy hatalmú, halhatatlan varázsló, és – mint kiderült – a kígyóistennő, Iriszkaval élő megtestesülése. Az istennővel kötött alkuja részeként kivájta a saját szívét, és most egy díszes ereklyetartóban őrzi.

Átharájsze

Óriási kígyó, aki a hadúrnál, Pszamag tábornoknál együtt raboskodott Kszorvejjal, és összebarátkozott vele. Ecsentir elbukott kígyóbirodalmának ivadéka.

ZINÁNDOR, Karsazs Sárkánya, az Áruló

a rejtett és bomló dolgok istennője, az emésztő láng

Suthmíli isteni pártfogója, akit korábbi kegyetlenségek miatti büntetésként évezredekre az űrbe börtönöztek. Úgy beszélik, halandó testet keres, amelyen keresztül visszatérhet.

A KIMONDATLAN

aki ismer mindent, ami holt, mindent, ami por, és mindent, ami jön

Oranna isteni pártfogója, aki szentélyében, a Némaság Háza fölötti hegyekben szunnyad. Úgy hírlik, tizennégy évenként egy választott menyasszony áldozatát követeli.

IRISZKAVAL, az Ezerszemű Úrnő

tér és idő fejedelme, aki elsorvasztotta Ecsentirt

Szethennáj isteni pártfogója, aki egykor istencsászárnőként uralkodott Ecsentir kígyóbirodalma fölött. Számos szilánkra hasadt szét, amikor a saját népe föllázadt ellene. Elpusztította a birodalma teljes területét, és Belthandrosz Szethennáj megtestesülésében élte túl a mészárlást.

TOVÁBBÁ:

DR. ILVER TVÉLUDZSAN történész

CSERENTHISSZE, tiszt az Ezer Szemben

NÍRANTHOSZ CSAROSSZA, Tal bátyja

NÍRANTHI CSAROSSZA, Tal anyja

KVÉREN, a Némaság Házának apátnője

KELEJROSZ LÉNARÁJ titkár és titkos ügynök

CÉREG, menekült


I.
AZ ISTENSÉG LEPLE

Por lett az erdő, por lett a folyó,

Eljött végül romlásuk ideje.

Por lett mind a kert, por lett a gyümölcs,

Ez a nap lett romlásuk ideje.

Nem jajgat már senki a fényes városban,

Eljött romlásunk kora.

„Ecsentir bukásának siratója”, Izdzsessze feljegyzéséből


1.
A keltető

EGYKOR RÉGEN ZÖLD erdőség fátyla borította az egész világot. Manapság a fatörzsek csontok módjára hevernek szerteszét, és halott városok pusztulnak a fakó, mit sem látó ég alatt.

Eljön majd a nap, amikor ezek is eltűnnek. Ám a poron kívül más is lézeng ezen a helyen. Az egyik hegylánc mentén rég elfeledett jelzőtüzek csonkjai rajzolják ki a hajók számára az utat egy vulkáni kráter belsejébe, amely úgy nyugszik a hegyek között, akár teáskanna a faszénben. Ebben a kráterben várakozik a világ utolsónak maradt ragyogó része, fényes ásványi szemként a rengeteg törmelék közepette: az ecsentiri keltető épületegyüttesének óriási, mozaikdíszes kupolája.

Réges-rég emelték ezt a helyet a hódító kígyók, hogy itt keltessék ki utódaikat. Most, birodalmak romhalmaza közepette még mindig csillognak a mozaiklapok, és ezernyi táncoló pontba szórják szét a nap sugarait.

Se hang, se mozgás nincs a keltető körül, mégsem teljesen elhagyatott. Mélyen alszik a múlt ezek között a falak között, és talán még felébred egyszer.

A kis bérelt hajó pilótafülkéjében ülő Kanva Suthmíli volt az első, akinek háromezer év óta elsőként pihent meg a tekintete a keltetőn, ahogy átsuhantak a hegygerinc fölött.

Szomorú és borzalmas látványnak kellett volna lennie egy világ tetemének, Suthmíli mégis megkapaszkodott a kutter korlátjában, és diadalittasan felnevetett. Kiengedett haja fekete lobogóként csapdosott mögötte, és ő úgy vicsorgott a szélben, mint aki arra készül, hogy beleharapjon.

Győzedelmesen ölelte át a térdét, és a mellette, a pilótaülésben ülő Kszorvejhoz fordult.

– Ott van! Te jó ég, tényleg megvan még mindig az egész, a kupola meg minden, az egész épület!

– Igazán épületes – jegyezte meg Tal, és bár Kszorvej rendszeresen tiltakozott emiatt, lábát feltéve nekifeszítette az ülése támlájának. Még ő is elégedettnek tűnt – mi más is lehetett volna, hiszen a vállalkozásuk a sikerre épített, és nem kellett érdeklődni az ókori történelem iránt, hogy a keltető tényleges létezése és felfedezése azt jelentse, várhatóan pénz üti a markukat.

Kszorvej levitte és kis döccenés kíséretében letette a hajót. A kráter – az épületegyüttesnek helyet adó, fakó kőből álló sekély teknő – pont olyan elhagyatott volt, amilyennek látszott. A keltető fehér márványból, kék mozaikból álló katedrálisa még nagyobbnak bizonyult, mint odafentről. A kék kupola jobban idézte az eget, mint a fejük fölötti tényleges, sárgásszürke sávokból álló valódi ég.

Ecsentirt óriáskígyók lakták, épületeik meg is feleltek az ő léptéküknek. Az épület falában ötven láb magas volt a boltíves bejárat. Hűs árnyékán túl épp ugyanilyen hatalmas méretű udvaron gyűlt tócsákba a napfény.

– Még a kutatóiroda sem tudott ennek a helynek a létezéséről – szólalt meg Suthmíli. – Lehet, hogy Ecsentir bukása óta senki nem járt itt.

– Soha nem unod meg ezt a mondatot, igaz? – felelte gyengéden Kszorvej, ahogy fölvette a hátizsákját.

– El sem hiszem, hogy senki nem fosztotta még ki ezt a helyet – simított végig a csempékkel kirakott falon Tal. A csempék egymásba fonódó spirálvonalak aprólékosan kidolgozott mintájával díszített, fényes lapok voltak. – Még ezeket is el lehetne adni – koppantott az egyikre. – Imádnák. Falazd fel az étkeződet valódi kígyóvackokkal!

Tal volt Kszorvej legrégibb barátja és legrégibb ellensége. Tökéletes kontrasztot alkottak egymás mellett: a tömör, szögletes Kszorvej alig volt magasabb Suthmílinál; Tal magas és szálkás tlánthothei volt meg-megránduló, csésze formájú füllel.

– Nem fosztogatni jöttünk, hanem bejárni a terepet – közölte Suthmíli. Mostanra számos aggályától megszabadult, de akadt, amelyik szilárdan tartotta magát. – Térképeket árulunk.

– Fosztogatóknak – felelte Tal. – Nem tehetünk róla, hogy csak ehhez értünk.

– Nem… azok tudósok… Jaj, hagyd már abba, Talasszérez! – közölte, amikor észrevette, hogy az ifjú vigyorog. – Nem én tehetek arról, hogy másban nem látod hasznát a készségeidnek.

Azzal nyugtatta magát, hogy a romokban álló ecsentiri gyarmatvilágok egyébként is köztudottan kevés jutalommal kecsegtettek a fosztogatók számára: sokhektárnyi por és pusztulás, cserébe általában nem lehetett felmutatni mást, csak néhány agyaghengert és maréknyi kígyócsontot.

– Az emberek egyébként sem szeretnek ecsentiri világokról lopkodni – veregette meg az ifjú vállát Kszorvej, ahogy elhaladt mellette. – Ti is hallottátok őket a Tücsök-állomáson. Már azzal is szörnyű kígyóátkot vonhatunk a fejünkre, hogy egyáltalán idelátogatunk.

– Nehogy meghallja ezt a professzor! – mondta Tal.

– Eléggé biztosra veszem, hogy Tvéludzsan professzor szerint egy szörnyű kígyóátok lenne a legizgalmasabb, ami valaha történt vele – jelentette ki Suthmíli.

– Emlegetett ördög – dörmögte Tal, ahogy Tvéludzsan professzor parányi kutterja leszállt melléjük. A hajtómű lepörgött, elnyelte a halott világ mindent beborító roppant csöndje.

A távoli Táraszenben lévő egyetem idős történésze, Ilver Tvéludzsan az ügyfelük volt. Átlátszó fátylas kalapot viselt, hogy ezzel óvja csontfehér haját és bőrét a naptól. Lassan, már-már lebegő léptekkel közeledett feléjük, mint akit elbájoltak; a fátyol medúzauszályként libegett utána.

– Jól van, professzor asszony? Segítsünk? – kérdezte Kszorvej, aki általában azzal a fajta türelmes, beletörődéssel vegyes kedélyességgel kezelte Tvéludzsant, amivel a változékony kedélyállapotú rokonokat szokta az ember.

– Nincs szükségem segítségre – felelte halk, erőtlen hangján a professzor. Szokatlannak számított, hogy egy ügyfél csatlakozzon hozzájuk: az ő munkájuk az volt, hogy feltérképezzék a helyet, leszámoljanak a nyilvánvaló fenyegetésekkel, és előkészítsék a terepet a nyomukban érkező kutatóknak. Tvéludzsan téma iránti elkötelezettsége azonban minden egyébnél többet nyomott a latban. – Egészen csodálatos! Egy sértetlen keltető. Soha még csak nem is álmodtam erről.

Valahányszor erős érzelmeket élt át, jobban érzékelhető lett táraszeni akcentusa, pedig suttogásnál alig beszélt hangosabban.

Suthmíli a jegyzeteit lapozgatta, míg Tal és Kszorvej rendbe tette az ellátmányt. Mindig többet hoztak a szükségesnél, mert a halott világban nem termett semmi, és nem volt folyóvíz sem.

Közben Tvéludzsannak is megvoltak a maga szertartásai. Mielőtt beléptek volna a keltetőbe, az udvar kövezetére térdelt, és illatosított olajból öntött áldozatot, s közben fohászokat mormolt Ecsentir sziszegő nyelvén.

Suthmíli eleget tudott a kígyók nyelvéből, hogy jobbára értse: „Áldott Iriszkaval úrnő, bocsáss meg vakmerőségünkért, könyörögve folyamodunk hozzád.”

– Semmiképpen se maradnék le a lehetőségről, hogy hízelegjünk egy kicsit régi jóbarátunknak, a kígyóistennőnek – dörmögte Tal.

Mindannyian némi babonasággal kezelték, hogy hangosan kimondják Iriszkaval nevét. Mostanra számtalan ecsentiri ereklyevilágon megfordultak már. Még az anyavilágra is sikerült eljutniuk, ahol megszámlálhatatlanul sok kígyó száraz csontjai hevertek kanyarogva a porban. Kutakodtak a halott városban, a királyi könyvtárban és az ősi palotákban. Akkor sem lehetett megfeledkezni arról, ki uralkodott egykor ezeken a helyeken, és ki döntötte romba az egészet.

A kígyóistennő háromezer évvel ezelőtt egy nagy árulás megbosszulására elpusztította a saját területét, és meghalt. Az átka fonnyasztotta el ezt és többtucatnyi másik világot.

Suthmíli majdnem egész életében úgy hitte, ennyi a történet, és nem több. Iriszkaval egy letűnt istennő. A trónusa darabokra tört, és Ecsentir egész birodalmával együtt kikopott a történelemből.

Két évvel ezelőtt mindhárman megtudták, hogy ez egyáltalán nincs így. Iriszkaval kijátszotta a halált, és halandó testet vett magához. Belthandrosz Szethennáj még mindig uralta innen messzire található városát. Úgy hallották, még mindig tökéletesen megelégedett azzal, hogy Tlánthothe kancellárjának szerepét játssza. Ha akadt is olyan a városban, aki rájött, kicsoda valójában, senki nem hozta szóba a dolgot.

Suthmíli elhessegette a gondolatot. Szethennájnak jelen pillanatban semmi köze nem volt hozzájuk és az életükhöz. Két éve már, hogy a többiek kiléptek az alkalmazásából. A múlt – Kszorvej és Tal élete, amikor Belthandrosz kardforgatói voltak; Suthmíli szolgálata a karsazsi egyházban – napról napra veszített valószerűségéből.

Tvéludzsan befejezte az imát, és átlibegett az udvaron a keltető központi épületének ajtajához. Kör alakú nyílás volt, majdnem akkora, mint az Útvesztő kapui szoktak lenni: számos egymásba kapcsolódó fémlap alkotta, és úgy fénylett, akár egy második nap. Szinte ránézni is nehéz volt – nem mintha ez gondot jelentett volna Tvéludzsannak: nagy, szürke szeme kába hódolattal figyelte.

Suthmíli felhajtotta az ingujját. Szinte látni vélte az ajtón belül áramló erőt, a mechanizmust alkotó nagy pecséteket és ellenpecséteket. Önmagától megtanulta olvasni az ecsentiri nyelvet, szinte senki nem volt jobb nála, de a mágiájukat még mindig idegennek látta, és minden alkalommal nagyobb kihívást jelentett, mint kellett volna. Amikor az eszközeikkel dolgozott, úgy érezte magát, mintha hangya lenne, aki épp felfedezi egy óra belsejét. A probléma az volt, hogy nem maradt egyetlen ecsentiri varázsló sem… kivéve esetleg Szethennájt, az ő segítségét pedig aligha kérhette volna.

Kabátja belsejéből elővette a kesztyűjét, és ahogy felhúzta, nem először töprengett el azon, hogy még soha nem illett rá ennyire. Kszorvej vette el Belthandrosztól: ez szolgált védelemként a varázserő roncsoló hatása ellen. Amikor először fölhúzta, túlságosan nagy volt a kezére, kényelmetlenül emlékeztette arra a férfira, aki készítette. Mostanra, két évvel később, mintha második bőre lett volna.

Az ajtóval szemben állt meg – ahhoz túl óvatos volt, hogy ténylegesen hozzáérjen. Elvégre soha nem a nyilvánvaló csapda az, amelyik elkapja az embert. Mostanra annyi tüzet böfögő, mérget szivárgó ajtóval akadt már dolguk, hogy elképesztően kellemetlen lenne, ha Tal előtt épp egy ilyenbe futna bele.

Lehunyta a szemét, és hagyta, hogy az érzékelése az ajtó mechanizmusába merüljön. Keresztüllebegett rajta, figyelte, hogyan illik a nagy zár egyik része a másikba.

„Az emberek olyanok, akár a zárak” – ezt mondogatta a nagynénje. De a zárak is olyanok, akár az emberek. Néha egy kis noszogatás is elég nekik.

Ahogy a vezérlőbélyeget keresve kotorászott, megérezte a jól ismert, lopakodó árnyékot, és megszólította az istennője:

Hát itt vagy, Suthmíli, mondta Zinándor úrnő. Lágy és tolakodó hangja éppolyan érzés volt, mintha valaki finoman hozzáért volna a lány tarkójához.

Ne most! – felelte, és lenyelte nyugtalanságát. Dolgom van.

Nem ez volt a megfelelő időpont. Nem ez volt a megfelelő nap. Pillanatnyi vonakodást követően sikerült összpontosítania, és az istennő jelenléte szélbe szórt szirmok módjára oszlott szét.

Meg is volt a pecsét, amit keresett: a tengely, ami egyben tartotta a többit. Eltörölte, a felbomlása a szerkezet egészében visszhangot vetett. Az ajtó oly finoman és kedvesen, egyetlen füstpamacs nélkül nyílt, mintha örömmel fogadná őket.

– Minden rendben? – Kszorvej képtelen volt leplezni az aggodalom halvány árnyékát. Majdnem olyan pontosan tisztában volt a mágia kockázataival, mint maga Suthmíli. Egy istenség hatalmát csak úgy vezethette magán keresztül a halandó, hogy azzal számtalan apró – jobbára jelentéktelen, de alkalmanként nagyon is súlyos – módon károsította az elméjét és a testét, és Zinándor egyáltalán nem volt kedves istenség.

– Azt hiszem, megmaradok. Ráadásul működött, nem?

Az ajtó fémlemezei időközben keretbe álltak össze, utat engedtek a túloldalon található hatalmas helyiségbe. Kisebb tóéval vetekedő méretű, csempézett medence töltötte ki a nagyját: mostanra kiszáradt, a fenekén nyers, lyukacsos kövek pihentek. A felettük lévő kupola csúcsát egykor üvegtáblák alkották, de most az ég felé nyitott rácsozat volt, amely halászháló árnyékát vetette az üres medencére. Oszlopsor futott végig a medence peremén, újabb folyosók ágaztak le belőle. Az egészről egy fürdőház jutott Suthmíli eszébe.

– Rendkívüli! – lehelte sápadt kezét maga előtt összekulcsolva Tvéludzsan. – Nem volt még egy ehhez fogható birodalom. Még a maga népéé sem.

Suthmíli kissé zokon vette a dolgot – manapság nem vett részt Karsazs birodalmi törekvéseiben –, de udvariatlanság lett volna elragadtatása kellős közepén rászólni a professzorra.

Négyen mentek a medencéhez. Tvéludzsan lassan lépdelt, mintha szent helyen járna. Tal lustán kullogott mögöttük, bár Suthmíli mostanra eléggé megismerte, és tisztában volt azzal, ezzel a nagy közönyösséggel leplezi, hogy hátulról biztosítja a csapatot. Két évvel ezelőtt futott bele a két lányba, amikor mind a hárman a Tücsök-állomáson próbáltak munkához jutni. Túl sok algasört ittak meg együtt a kantinban, és akkor határozták el, hogy együtt folytatják a munkát – Suthmílit meglepte, hogy ez az üzleti társulás tényleg ilyen jól működött.

– Itt van egy meleg vizű forrás – mutatott a professzor a medence aljára. – Azzal tartották melegen a tojásokat. A rang szerinti elhelyezés előtt.

Kszorvej érdeklődőn emelte föl a szemöldökét.

– Az ecsentirik kikelés előtt kaszt és rang szerint szétválogatták a tojásokat. Karsazsban imádták volna a dolgot – magyarázta Suthmíli, és úgy érezte, szabadkoznia kellene vagy Ecsentir, vagy a szülőhazája miatt. Milyen lett volna, ha egy tojásból kel ki, és az egész sorsa kibomlik előtte, mert minden meg van írva, mielőtt még kinyithatná a szemét? Tulajdonképpen nagyon is jól el tudta képzelni ezt.

– Nagyon hatékony rendszer – lehelte Tvéludzsan. – Soha senki nem tudta felvenni a versenyt a Visszhangok Útvesztőjében a harcosaikkal. Az Ezerszemű Úrnő alig hét nap alatt igázta le Osárt. Van, amit igenis tisztelni kell ezen a világon.

Kszorvej a szemét forgatta: szürke bőre és agyara nyilvánvalóan jelezte, hogy osárü.

– Azt hittem, az csak egy monda – nézett rájuk Tal, mint egy ma született bárány. – Mármint, hogy tud egy nagy kígyó egyáltalán kardot fogni? Nehéz elképzelni.

Tvéludzsan nem méltatta válaszra, Kszorvej viszont elvigyorodott a professzor háta mögött. Suthmíli életének egyik szüntelen csodája volt, hogy manapság Tal és Kszorvej jól kijöttek egymással, legalábbis olyankor, amikor dolgoztak. Amikor visszatérnek a lakásba, újra elkezdődik majd, hogy vajon Talon volt-e a mosogatás sora, és vajon Kszorvej dézsmálta-e meg Tal bárszekrényének tartalmát, de a munka idejére mindig törékeny tűzszünetet kötöttek.

Maguk mögött hagyták a központi helyiséget, és nekiláttak föltérképezni a kisebb folyosókat. Igazi, önmagába visszakanyarodó labirintus volt ez a hely. A napfény fehér selyemként terült szét a csempéken, lágy szellő fújt be a nyitott ablakokon át. Tvéludzsan elemében volt, egyik felirattól a másikig suhant, alkalmanként dörmögött valamit az orra alatt régi ecsentiri győzelmekről.

A keltető bútorzata és felszerelése réges-rég porrá omlott, és ami megmaradt, az se jelentett sokat: fém- és kerámiaedények, feliratos táblák és hengerek, amelyeket csak napokig tartó munkával lehetne megfejteni. Suthmíli vetett rájuk egy pillantást, és próbálta megállapítani, melyiket lenne érdemes lefordítani. Tvéludzsan csapata visszatér még ide összegyűjteni mindent, ami ígéretesnek tűnhet, bár sejtelme szerint ezek csak leltári ívek és elszámolások.

A díszítés volt az egyetlen, amire nem számított. Az eddig látott ecsentiri romok többségét frízek, freskókban és domborművekben megörökített ősi diadalok és szertartások borították. Kígyókirálynők és kígyóhősök helyett különös, keresztezett alakok ékítették a keltető falait: kígyófejű vagy -farkú nők, meg koronás kígyók, akik ötujjú kézzel fogtak fegyvereket. Ez megválaszolta Tal kérdését, viszont számos másikat hozott a helyébe.

– Látott már ilyesmit? Mit gondol, kik voltak ezek? – kérdezte Suthmíli Tvéludzsant. Különösnek, sőt hátborzongatónak találta az ábrázolásokat. Az ecsentiriek a maguk idején nem különösebben hittek az idegen világok, az idegen népek létezésében: kizárólag olyan ecsentiri világok léteztek, amelyeket még nem hódítottak meg, és alattvalók, akik arra vártak, hogy leigázzák őket. A frízek többségén apró pálcikafigurák, a háttérben a legújabb királyi síremléken dolgozó névtelen rajok voltak a kígyók kétlábú alattvalói. A felemás lények biztosan valamiféle szokatlan istenkáromlásnak számítottak volna… és mégis akadt közöttük, amelyik az ecsentiri nemesek lepleit és girlandjait viselte.

– Talán az Ezer Szem – nézte a domborműveket komor arccal a professzor.

– Mármint… ööö, Iriszkaval?

Suthmíli nem akarta megbántani Tvéludzsan vallási érzékenységét, de nem tudta, hogyan fogalmazhatná meg a dolgot. Mindig is azt feltételezte, hogy az istennő címe csak arra vonatkozik, ahogy ábrázolni szokták: a testén ékkövek módjára végigfutó szemekkel.

– Nem – simított végig ujjbegyével az egyik alakon az öregasszony. – Habár, azt hiszem, róla kapták a nevüket. Ők voltak az Ezerszemű Úrnő nagyszerű díszőrsége. De furcsa, hogy így ábrázolják őket. Igen, mindenképpen furcsa.

– Tudjátok, mi furcsa még? – rúgott bele Tal egy halom cseréptörmelékbe úgy, hogy attól igazságért kiáltott Suthmíli régészképzettsége. – Sehol egyetlen csontváz. Általában meg se lehet mozdulni a régi kígyócsontoktól.

– Talán nem használták ezt a helyet – vetette föl Kszorvej.

– Elég messze vagyunk Ecsentirtől és a központi világoktól – tette félre egy pillanatra a frízek problémáját Suthmíli. – Az átok a fővilágból terjedt szét. Ha valahonnan megneszelték, akkor esetleg kiüríthették a helyet.

Látta is maga előtt a jelenetet. Sok száz ecsentiri siet a hajók felé, próbálnak megszökni a világuk vége elől. Először egészen biztosan a tojásaikat rakták a fedélzetre. Milyen érzés lehetett vajon tudni, hogy az istennőjük fordult ellenük? Kicsit szívesebben képzelte azt, hogy még azelőtt porrá omlottak, mielőtt ráébredtek.

Lefelé vezető, apró lépcsősort találtak az egyik folyosó végén, ami szokatlan volt, mert az ecsentiriek a sima lejtőket szerették, és mert annyira keskenynek bizonyult, hogy csak egymás után haladva tudtak leereszkedni rajta. Az alul induló folyosó épp ugyanilyen szűk volt, és kis ajtók szegélyezték.

– Mi ez, valamiféle karbantartó csatorna? – kérdezte Kszorvej.

– Hmm… Nem. Nem hiszem – felelte Suthmíli. Belesett a következő ajtón, megbizonyosodva arról, amit eddig gyanított. Hosszú, alacsony mennyezetű, ablaktalan helyiséget talált, csupasz kőfalakkal. A bútorok többsége rég összeomlott, de még kivehető volt a körvonala valaminek, ami valószínűleg egy sor priccs lehetett egykor.

– Ez a szolgák lakrésze – közölte töretlen lelkesedéssel Tvéludzsan. – Sok ivadék, sok szolga.

Fentről nem sok fény szűrődött ide, ezért alig lehetett kivenni a részleteket, de néhány fekhelyen összegömbölyödött árnyakat láttak.

– Ha kiürítették a helyet, akkor a kiszolgáló személyzetet nem vitték magukkal – fintorodott el Tal.

Suthmíli megborzongott és kihátrált. Az ecsentiriek a felemelkedésük során számolatlanul foglalták el a világokat, a lakosságot mindenütt leigázták. És már csak ez a félhold alakú, fakó folt maradt belőlük. Korábbi derűlátása elszivárgott, és emlékeztette magát, miért is végezte ezt a munkát: nemcsak azért, hogy megismerje, hanem hogy emlékezetébe is vésse a múltat. Senki más nem tanúsította ezeknek a holtaknak a létezését.

Kszorvej mélyen hallgatott. Leszegte a fejét és kihúzta magát.

– Tvéludzsan? – kérdezte Suthmíli, ahogy lemaradva csatlakozott hozzá.

A másik felnevetett, így próbálta meg elvenni a dolog élét.

– Mindig rám néz, amikor Osár meghódításáról beszél. Tizennégy éves korom óta nem éltem ott. Furcsa.

Suthmíli megfogta és megszorította a kezét – pontosan tudta, Kszorvej milyen ritkán ismeri be, ha bántja valami.

– Vannak ilyenek Karsazsban is. A dicső elődök hagyatéka és a többi. Olyanok, akik miatt igazán örülök, hogy Tallal megtanítottátok, milyen fontos és remekül használható kifejezés a „szarfejű”.

– Tvéludzsan nem annyira rossz. Csak… „van, amit igenis tisztelni kell ezen a világon”? – vicsorogta Kszorvej.

– Na igen, ha akarod, később mesélhetek néhány ilyen dologról – emelte föl a szemöldökét Suthmíli. Egyszerre sürgető erővel tört rá az igény, hogy megnevettesse a másikat, és a flört általában elérte ezt a hatást.

– Hűha! – felelte Kszorvej, de már vigyorgott.

– Talán nem tisztelsz engem? – Suthmíli fölemelte az állát és megfegyelmezte a vonásait. – Ez igazán elszomorít…

Kszorvej egyértelműen nagyon igyekezett, hogy ne nevessen fel.

– Pszt! Most könyörögsz azért a borzalmas kígyóátokért…

Ahogy Tal is feljött a lépcsőn, Kszorvej elhallgatott. Suthmíli azon töprengett, vajon a professzor neki is az idegeire ment-e már, habár gyakorlatilag semmilyen sértés nem fogott az ifjún. Kétségkívül feszültnek tűnt, de ez inkább az éberségről szólt. Úgy hegyezte a fülét, mint a macska, amikor hall valamit a lambéria mögött.

– Te is hallod? – kérdezte… Kszorvejtól, nem Suthmílitól. Ez is egyike volt azoknak az elszórt emlékeztetőknek, hogy ők ketten már évekkel azelőtt is együtt dolgoztak, illetve szoros kapcsolatban álltak egymással, mielőtt Suthmíli egyáltalán megjelent volna a képben.

Kszorvej biccentett, ahogy a karsazsi válla fölött egy másik folyosóra vezető kerek ajtónyílásra pillantott. Másféle módon vált feszültté, egészen feltekeredett, akár egy lövedékvető rugója.

Most már Suthmíli is hallotta. A távolban víz zaja támadt: kellemes bugyborékolás fodrozódott végig a falak között, mintha valami patak vagy forrás lenne arra. Beletellett egy-két pillanatba, mire megértette, miért ilyen nyugtalanító a dolog: ennek a világnak a felszínén sehol nem kellett volna folyóvíznek lennie.

Odahozták Tvéludzsant, aki fél percen át hallgatta félrebillentett fejjel, homlokráncolva.

– Lehet, hogy a jósmedence – szólalt meg váratlanul. Elkerekedett a szeme, és szaporán elindult a zaj irányába.

Kszorvej olyan hangot adott ki magából, mintha a torkán akadt volna valami, majd utánaszaladt, nyomában Tallal és Suthmílival.

A kápolnába vezető ajtónyílást egymásba fonódó tekercsek vésett mintája ékítette. Óriási, de ablaktalan volt a túloldalán a helyiség, annyira homályos, amennyire fényes és szellős a keltető többi része. Amikor beléptek, Suthmíli egy pillanatra biztosra vette, hogy van odabenn valaki, mintha csupasz bőrén valami hatalmas lény leheletét érezte volna… aztán egyfajta oldódás következett, és a helyiséget elöntötte a fény.

Őrfények éledtek fel, mintha a felhőtlen éjszakában a levegőből látott, fakóezüst, kanyargó folyók lennének. Oszlopok körül tekeregtek – a helyiség egész hosszában álltak ilyenek, összekötötték a padlót a magasban húzódó mennyezettel. A falon egy, a ragyogó fényben álló Iriszkavalt ábrázoló dombormű díszelgett: sokszemű csuklyás kígyó volt, csillagokból álló koronával. Még itt is a különös, kígyófarkú népség vette körül. Ugyanolyan finoman ábrázolták őket is, akár magát az istennőt: csupa befont haj, szálkás izomzatú váll, sima pikkely és villás nyelv.

Tal nyugtalankodva dünnyögött valamit. Sötét bőre kísértetiesen, opálosan csillogott a fakó fényben, ahogy kezét kardja markolatán tartva körbefordult.

Suthmíli igyekezett felhívni Tvéludzsan figyelmét magára, hogy kérdezhessen tőle a domborművekről, azonban akárcsak Kszorvej, a professzor is a kápolna közepén álló emelvényt nézte.

Azt mély csatorna vette körül, benne belülről fénylő, tiszta víz folyt – a csatorna aljába épített őrfények világították meg. Nagy méretű, sápadt tekercs állt magán az emelvényen, éppoly fehér és áttetsző, akár a finom pergamen.

Ha Suthmíli nem járt volna Ecsentir romjainál, még akkor is tudta volna, mit lát: egy igásló méretével vetekedő kígyó levedlett bőrét.

A száraz bőrtekercsek között egy meztelen nő hevert.

– Igazam volt. Az Ezer Szem egyike – törte meg a hallgatást Tvéludzsan. Levette széles karimájú kalapját, és tiszteletteljes mozdulattal szorította magához. Ha nem annyira bizarr az egész, Suthmíli legszívesebben felnevetett volna.

A körben heverő nő magas volt, és inas: feszesen, félholdat formázva feküdt ott, és hosszú, világos színű hajától nem látszott az arca. Porréteg borította, amitől olyan hatást keltett, mintha kőből faragták volna. Évek, sőt meglehet, hogy évszázadok óta itt kellett lennie.

Ennek ellenére Suthmíli látta, ahogy finoman emelkedik és süllyed az oldala. Élt.

A varázserejével nyúlt érte, hogy rájöjjön, miként is történhetett ez.

A vízben a szokásos, bonyolult ecsentiri logikát követő, megkötésre való kör működött. Tébolyítóan könnyen lehetett olvasni, akár egy bepárásodott üveglapon át látható szöveget. Viszketett tőle Suthmíli, és szerette volna letörölni, pontosan megérteni, hogyan is működik.

Átvezette magán a hatalom szikráját, mire a szokott módon ott volt Zinándor…

Suthmíli, jól figyelj…

Ne most! – gondolta a lány inkább bosszankodva, mint riadtan.

A kör egy mozdulatlan területet rajzolt körül. A megmaradás területét. Elképesztő volt, hogy idáig kitartott. Pehelykönnyű volt, alig szilárdabb, mint egy porgyűrű az ablakpárkányon.

Csak óvatosan! – figyelmeztette magát Suthmíli, aztán Tal hangja törte meg a csendet:

– Mi a picsát művel, professzor?

Tvéludzsan időközben az emelvényre lépett. Az alvó nő mellé térdelt, és megérintette a vállát.

– Várjon! Ne! – Suthmíli túl későn értette meg a dolgot. A megkötésre szolgáló kör megremegett és összeomlott, gyorsan halványuló csillámlással oszlott szét a vízben.

Pislantani sem volt idejük, és a különös nő már ébren és talpon volt. A következő pillanatban a torkánál fogva elkapta Tvéludzsant.

– Várj… – kezdte a karsazsi, csakhogy hátborzongató reccsenés, a törő csont zaja hallatszott, és a professzor ernyedten zuhant a földre.

Kszorvej és Tal elővonta a kardját.

Az ismeretlen reszketve, vadul villogó szemmel húzta ki magát. Bőre fakóarany színű volt, egy árnyalattal világosabb Suthmíli olajbarnájánál. Világosszürke szemében rőt szikra izzott, akár a félig hamu alá temetett parázs.

Karomba görbülő ujjai kapartak, aztán a keze ökölbe szorult, majd elernyedt az arca előtt, és fejét oldalvást fordítva pillantott rájuk, mint aki valami egészen idegen dolgot lát éppen. Amikor megszólalt, a hangja a homokon fújó szél sziszegését idézte:

– Ételszolgák. Ti nem a keltetőhöz tartoztok. Mit kerestek itt? Hol az egyenruhátok? Befejeződött a kiürítés? Kapcsolatba kell lépnem a feljebbvalóimmal.

Suthmílinak elakadt a lélegzete. Minden bizonnyal képzeli csak ezt az egészet. Az nem lehet… Habár Kszorvej egyszer találkozott egy kígyóval, aki azt állította magáról, hogy Ecsentirből való. Talán mégis lehetséges. Ecsentir számos különös varázslatot ismert, amelyeket azóta elfeledtek. Ha valahogy megmaradt egy másik élő ecsentiri is…

Néha eltöprengett, mit is mondana, ha egyszer úgy alakulna, hogy találkozna az egykorvolt világ valamelyik ősi lakójával. Soha nem hitte, hogy ez a következő lesz:

– Tessék?

– Megölted Tvéludzsant. – Kszorvej épp ugyanolyan gyorsan felfogta, mi is zajlik itt, habár másik szempontból. – Miért ne öljünk meg most?

Az ismeretlen állkapcsán megfeszültek az izmok.

– Azt gondoltam, meg akar támadni.

Szándékosan beszélt halkan, nem azért, mert ez volt számára a természetes.

– Segítségre van szükségem. Az egyiketek menjen, és hozza ide a gazdátokat. Mégis kinek a szolgái vagytok?

– Senkié – kezdte Tal.

– A császárnő kegyelmére, ha nincs közöttetek, aki értelmesen lenne képes beszélni, hol van a legközelebbi fajtámbeli?

– Miről beszélsz? – értetlenkedett Tal.

Suthmíli azonban úgy érezte, kezdi érteni a dolgot.

– A domborművek…

Tal és Kszorvej nem vette le a tekintetét az ismeretlen nőről, de Suthmíli látta, hogy a tlánthothei a szemét forgatja.

– Valamiféle átalakulást akartak megmutatni velük…

Az ismeretlen pislantott egyet, aztán még egyet, kinyitotta-becsukta a száját, mint aki akaratlanul is a kígyók ki-be járó nyelvét kívánja utánozni.

– Te. Te mágiahasználó vagy. Melyik iskolából?

Jaj, városok anyja! – gondolta Suthmíli. – Hát persze. Ha Ecsentirből való, akkor nem tudja, mi történt.

– Karsazsi adeptus vagyok – kezdte, aztán elakadt. Ez semmit se mondana az ecsentirinek, ráadásul többé nem is volt igaz.

A kígyószerű ismeretlen a fejét rázta, mint akinek tudnia kellett volna, hogy ez hiábavaló kérdezősködés.

– Értem. Cserenthissze vagyok, az Ezer Szemből. Az áldott istencsászárnő nevében azonnali segítségeteket kérem.

Kissé bizonytalanul állt a lábán, ahogy lelépett az emelvényről. Kszorvej és Tal megindultak, hogy elállják az útját.

– Várjatok! – szólt rájuk Suthmíli. – Beszélnünk kellene vele.

– Miért is? – Tal eléggé felháborodott ahhoz képest, hogy korábban egyáltalán nem rajongott Tvéludzsanért.

Cserenthissze az emelvényen heverő testre pillantott. A professzor fátyolos kalapja a csatornába esett, a vékony szalma egészen földszínű lett a víztől.

– Hiba volt. Nem lett volna szabad megérintenie.

– Szerintetek úgy néz ki, mint aki mindjárt megtámad minket? – kérdezte a karsazsi. Kszorvej leheletnyit lejjebb engedte a kardját, és kis szünet után Tal is ugyanígy tett.

Cserenthissze biccentett, és mielőtt Suthmíli megállíthatta volna, elsétált mellettük.

A nagy, üres folyosóra ért ki, ahol számos törött edény hevert és üres ablak nézett a sebzett égre.

Megtorpant, és meredten bámulta a keltető romjait.

– Magyarázatot!

A beálló csöndben mindannyian hallották az odakinn süvöltő szelet. A napfény ragyogása ellenére nyomorúságos volt a hang.

– Feleljetek! – csattant föl Cserenthissze. – Mi történt a kimenekítésre szánt hajóval? Mennyi ideig maradtam a körben?

Suthmíli nyelt egy nagyot.

– Több mint háromezer évig.

Az Ezer Szem tagja zárkózott hallgatással fogadta a magyarázatot. Amikor Suthmíli befejezte, lehorgasztotta a fejét, és gyötrelmes pillanatokig hallgatott.

– Értem – szólalt meg aztán. – Ezek szerint minden elveszett. Megbüntettek minket a hálátlanságunkért.

Nehezen préselte ki magából a szavakat, a hangja úgy pattogott és recsegett, mint amikor gallyak kerülnek a tűzre. Térdre zuhant, mintha a tűrőképessége végéhez ért volna, majd oldalra dőlt, és zokogó gyermek módjára összegömbölyödve csak hevert a földön.

– Azt hiszem, hagynunk kellene neki egy-két pillanatot – vonta félre a karsazsi két társát az egyik falifülkébe.

– Nem tetszik ez a dolog – közölte Kszorvej. Suthmíli egészen másként, ennél sokkal durvábban fogalmazott volna, de Kszorvej szájából ez annyit jelentett: „Szerintem ez veszélyes, és el kellene tűnnünk innen.”

– Mi van, egyszerűen hagyjuk csak itt? – kérdezte. – Azt nem lehet!

– Szerintem nem a barátunk – felelte Kszorvej.

– Szinte biztos vagyok benne, hogy közülük való… Mármint, ecsentiri – magyarázta Suthmíli. – Valamiféle alakváltó. Nem is tudtam, hogy ilyesmi egyáltalán lehetséges.

– Na, szuper, most sokkal jobban érzem magamat – közölte Tal. – Szóval, az előbb még azon aggódtam, ahogy simán, erőfeszítés nélkül eltörte Tvéludzsan nyakát, de ha egy ősi alakváltó kígyó, akkor hagyjuk a borús időket…

– Utálom, hogy ezt kell mondanom, de szerintem Talnak most igaza van – bólintott Kszorvej.

– Azt hittem, hogy Átharájsze, még Pszamag erődjében barátságosan viselkedett veled.

– Igen, de…

– Tudod, én is ott voltam, és egészen biztosan meg is evett rendszeresen embereket. – Talnak eltorzult az arca, ahogy ezt mondta. Suthmíli még mindig nem tudta, pontosan mi is történt két társával az erődben. Erről nem beszéltek: azon kevés téma egyikéről volt szó, amit nem lehetett szóba hozni.

– De gondoljatok csak bele, mi mindent mondhatna el! Az idő mindig csak elvesz. – A karsazsi így próbálta meg elmagyarázni, milyen is volt egykor számtalan elődvilágban dolgozni, hogyan folytak át víz módjára az ember kezén az ősi dolgok. – Azt hittem, minden elveszett… olyan sok minden lett oda… hogy soha többé nem tér vissza, de ha egészen mostanáig életben maradt egy ecsentiri… akkor ez ajándék.

Ha ez a Cserenthissze tényleg túlélte a világa porrá válását, a városai összeomlását, akkor ez több is, mint ajándék: érdemtelenül jött, elképzelhetetlen kegy.

– Mi a helyzet az egyetemmel? – kérdezte Tal. – Nem küldhetnénk vissza Tvéludzsan helyett egyszerűen csak őt?

– Te azt hiszed, hogy senkinek nem fog feltűnni? – vicsorogta Kszorvej.

– Nem, hülyegyerek! Arra gondoltam, hogy talán megeszik a dolgot. Ha már akkora kígyóbűvölők, mint Tvéludzsan volt.

– Majd kitalálom, mihez kezdhetünk vele – mondta Suthmíli. Egyáltalán nem várta a pillanatot, amikor közölnie kell a tanszékkel, mi is történt a professzorukkal, méghozzá épp az orruk előtt. Még szerencsés lesz, ha ezzel csak a szakmai hírnevének inthet búcsút. Ha rosszul jön ki a lépés, akár még a karsazsi inkvizítoroknak is feldobhatják, hogy az elkószált adeptusuk holmi ősi alakváltó kígyó társaságában lopja a napot. – Talán megvan a módja, hogy segítsünk neki.

– Te csak… vissza akarod vinni a Tücsök-állomásra? – nézett rá Kszorvej.

– Na, ide figyelj! Az én szobámban biztos nem lesz helye… – zsörtölődött Tal.

– Sejtelmem sincs, mi mást tehetnénk. Ha itt hagyjuk, meghal. Teljesen egyedül van. Szerintem felelősek vagyunk érte.

Semmi nem győzte volna meg úgy Kszorvejt, mint az utolsó mondat. Bólintott.

– Basszus! – ingatta a fejét Tal. – Azt hiszem, ez azt jelenti, hogy a fizetségünknek lőttek.


2.
Nyárközép

NYÁRKÖZÉP ÜNNEPÉNEK ELŐESTÉJE már azelőtt is Tal Csarossza élete egyik legrosszabb bulijának készült, hogy felrobbant a Transzcendencia Iskolája.

Egy hét telt el a keltetőbe indult és kudarccal végződő útjuk óta, és egyetlen oka volt annak, hogy ismét Tlánthothéban járt: Tvéludzsan professzor egyeteme nem volt hajlandó fizetni nekik, márpedig óriási szükségük lett volna a pénzre.

Anyja palotájának óriási tetőkertje megtelt a Csarosszákkal, egy halom első és másod-unokatestvérrel, akik egymás szavába vágva beszéltek. Jól látszott, kik rokonok, mert Tal egész családja ugyanolyan volt: vékony és éles vonalak csomója, akár egy egész dobozra való, kivételesen önelégült ceruza. Akik beházasodtak, halványnak és értetlennek tűntek.

A kertből Tlánthothe egész városát látni lehetett. A márványházakból kibuggyantak a virágok, a széles utcákat már ellepték az ünnepi bódék. A tereken a Szirén papságának tagjai rendezgették a város holnapi ünnepségre szánt áldozati felajánlásait. Akármerre nézett az ember, sehol sem szabadulhatott a dologtól.

Tal az édesanyját kereste, amikor kis híján átesett valakin, akiben kivételesen borzalmas unokatestvérét, Esszanthit ismerte fel.

– Nahát-nahát, Talasszérez! – tiport bele nagy élvezettel a suta csöndbe a rokon. – Manapság nagyon ritkán látni itt téged – tette hozzá olyan felhanggal, mintha Tal valamiféle szokatlan fertőző betegség lenne, amely előtt értetlenül áll az orvostudomány.

– Na igen, egy ideje nem jártam már erre. – Talnak esze ágában se lett volna eljönni, csakhogy az anyja levelet írt, amelyben meghívta a nyárközép előestéjén tartott fogadására, a bátyja, Níranthosz pedig egy jóval dörgedelmesebb levelet csatolt ehhez, és benne ajánlotta, hogy Tal megjelenjen, ha egyáltalán szeretné még valamikor lehívni a járadékát a Csarossza-kincstárból.

– Még mindig Szethennáj kancellárnak dolgozol? – érdeklődött Esszanthi.

Tudta, hogy eljön majd az idő, amikor valaki felteszi ezt a kérdést, de nem számított arra, hogy azonnal előkerül. Három évvel ezelőtti előző életében, Szethennáj kancellár testőreként biztonsági felelős volt, és az ünnepség idején a kancellári palotában dolgozott. Két évvel ezelőtt lemaradt a fesztiválról, mert jó néhány hónapot töltött merevrészegen egy tengerparton, miután kilépett Szethennáj alkalmazásából.

– Nem igazán.

– Ez a baj manapság ezzel a várossal. – Esszanthi mindig úgy beszélt, mint aki legalább százéves, pedig egyidős volt Tallal. – Az ígéretes fiataljaink mind elpazarolják a tehetségüket. Hát akkor mihez kezdesz magaddal?

Talnak lett volna néhány ötlete, hogy Esszanthinak mihez kellene kezdenie magával, de igyekezett tisztességesen viselkedni, úgyhogy inkább lenyelte a mondandóját, és sikerült annyit kinyögnie:

– Utazgatok.

– Aha! – Esszanthi füle megvetően rebbent egyet. – Manapság így nevezik? Az én testvéreim is utazgattak egy keveset egyetem után. Biztosra veszem, hogy egy éven át hülyére itták magukat holmi külhoni bormérésekben. De te nem jártál egyetemre, igaz?

– Nem – lobbant fel a harag Talban, mert persze mindenki tudta, hogy tizenhat évesen kicsapták az iskolából, és hogy ő a családban a gyökér. – Nem fáradtam azzal, hogy jelentkezzek. Inkább elpocsékoltam a tehetségemet.

Esszanthi lassan, teknősbéka módjára pislantott egyet, majd úgy fordult a legközelebbi társuk felé, mintha Tal szégyenletes jelenetet rendezett volna, habár igazság szerint a szégyenletes jelenetei szokott léptékével mérve ez még csak meg sem rezdítette a mutatót. A szemét forgatta, és elindult megkeresni az anyját.

Tlánthothe városának sziluettje nyársra tűzve sorakoztatta föl Tal létezésének valamennyi szégyenteljes részletét, mintha roston sütésre váró pecsenyeszeletek lennének. Ott voltak a tlánthothei fiúakadémia tornyai. A falban ott gubbasztott a kapuerőd, ahol hét hónapot töltött fogolyként. Itt, egészen közel magasodott a kancellári palota tornya, amelyre nem is volt értelme szót vesztegetni.

A távolban, a városfalon túl terült el a Szótlan-tenger nevű sivatag, melynek fekete homokja rozsdavörösre fakult az irgalmatlan nap fényétől. Tal arra a kihalt sávra pillantott, és belegondolt, hogy hamarosan továbbállhat.

Úgy gondolta, beszélgetésekbe kellene bocsátkoznia, hogy elköteleződést vagy valami ilyesmit mutasson, azonban a rokonok beszélgetése csak pezsgett mindenfelé, és amennyit sikerült elkapnia belőle, úgy hangzott, hogy választhat a művészet és a politika között. Inkább vágna süteményesvillát a kézfejébe, mint hogy véleményt alkosson ezek bármelyikéről is, különösen a családja előtt.

– …hallottam, holnap talán nem is jelenik meg – mondta valaki.

– Hát, az már majdnem olyan, mint egy hallgatólagos lemondás, nem igaz? Alapértelmezetten…

Tal izgatottan remegő füllel lopakodott mögéjük. A „lemondás” csakis egyetlen személyre vonatkozhatott. Ám a beszélgetés más irányt vett, és egy csapat unalmas nagybácsi meg a szökőkút emelvénye között találta magát – ez utóbbira készítették ki a Csarosszák családi áldozati felajánlását.

Tlánthothe oltalmazó istennőjét, a Szótlan-tenger Szirénjét mézzel és sós vízzel tisztelték meg. A sós vizes szökőkút állandó berendezési tárgy volt: olyan nagy és mély, hogy Tal egész hosszokat tudott úszni, és egyszer sem ért le a lába a fenekére. Az ünnepségre szőlőindákkal díszítették fel, amelyeket művészi módon úgy rendeztek el, hogy maradjon hely az aranyszín tányérokba helyezett lépes méznek. Valami áttörte a vízfelszínt, és Tal egy uszony sápadt élét pillantotta meg.

Mielőtt még lett volna ideje kitalálni, ez mi is volt pontosan, valaki megkocogtatta a vállát. Tal ökölbe szorított kézzel és kihúzott háttal megperdült, és hökkenten ébredt rá, hogy készen állt volna arcba verni valakit.

A bátyja, Níranthosz volt az, aki szállítmányozási jogászként dolgozott, vagy valami más, hasonlóan csüggesztő területtel foglalkozott. Tal maga előtt látta Níranthoszt iskolásként, ahogy mosolyogva valami olyasmit mond: „Jaj, Talasszérez, tényleg azt hiszed, hogy a fajtája két ly-nal írandó?” Most nem mosolygott. Haját hátrafésülve, szoros varkocsokban viselte, és fényes, fehér köntöst, hivatalos öltözetet vett fel. Úgy tűnt, bántja az öccse megjelenése, a rövidre nyírt fürtjei és a ciki, régimódi alkalmi ruhájának gyűrődései.

– Mi van a kútban? – kérdezte köszönés helyett Tal. Alkalmanként fodros farokúszó csapott a víz színe fölé, mégsem volt egészen hal. Az ifjú valamiféle hosszúkás, lószerű pofát pillantott meg. Lehetett egy delfin is.

Níranthosz vonásai elkeseredettségből undorba rendeződtek át.

– Valaki úgy vélte, kedves ötlet lenne az áldozati felajánlás részeként egy valódi hippokamposzt is behozni.

A tengeri csikó szerepelt a város címerében, állítólag még abból az ősi időből származott, amikor a Szótlan-tenger valódi óceán volt. Tal eddig még soha nem látott ilyet. Az ittléte magyarázatot adott a kútból áradó erős hínárszagra.

– Ezek az izék úgy rúgnak, akár a valódi lovak. Azt hiszem, erősen benyugtatózták – tette hozzá Níranthosz.

– Tényleg? Milyen szerencséjük van egyeseknek.

Bátyja arckifejezése semmit sem változott.

Hé! Te akartál itt látni, szaros, most akkor beszélgetned is kell velem, gondolta Tal.

– Na, és mi újság? – kérdezte. – Hogy vannak a hajók?

Níranthosz erre csak még elutasítóbb lett. Még az is lehet, hogy jobban utálta ezt az egészet, mint Tal, ami fényesebbé tette a dolgot.

– Akkor miért vagyok itt? Elég világosan megmondtad, hogy nincs választási lehetőségem. Hol van anya?

A bátyja elégedetlenül felhorkant, és elrángatta a kút emelvényének tövébe, egy cserépben álló citromfa mögé.

Az édesanyjuk, Níranthi Csarossza egy virágzó jázminnal futtatott rács árnyékában ült. Ő is teljesen hivatalos öltözéket viselt, fonatai visszakanyarodtak, hogy nyári virágokkal teli, csészeforma fejéket tartsanak a helyén. Mélybarna bőre fényesen csillogott a szépészet nyomán, a szemét finoman húzták ki arannyal. Pontosan úgy nézett ki – természetesen –, mint a tlánthothei háziasszonyok mintaképe, és közben mégis egy sötét sarokban bujkált. Amióta Tal utoljára látta, a nyugtalanság újabb ráncokat rajzolt az arcára. Ami azt illeti, Níranthoszéra is.

Volt itt valami. Valami Csarossza-féle kétes húzás. Ez volt a baj a családjával. Ha egyszerre elég sok kerül belőlük egy helyiségbe, valaki belekezd a kacsintgatásba meg a bökdösésbe, hogy ez lehetne akár egy olyan „dinasztikus pillanat” is. Mindig ugrásra készen a fő esélyre, ez volt a családi vonásuk.

Minden rendben, szólt magára Tal. Csak nyugalom!

Csupán a mai napon kellett átverekednie magát, közben valahogy kitalálnia a módját, hogyan hozhatja szóba édesanyja előtt a készpénz kérdését, aztán hazamenni a Tücsök-állomásra. Akármiben is sántikálnak éppen, őt ugyan nem fogják belerángatni.

– Á, hát eljöttél! – szólalt meg az anyja.

Tal nem mondta volna, hogy Níranthinak felcsillant a szeme a láttára, vagy más ilyesmi, de első pillantásra egészen úgy tűnt, hogy örül neki. Aztán elhallgatott, láthatóan nem tudta, mit is mondjon a fiának. Tal is ugyanígy volt ezzel. A szégyen csavart egyet a zsigerein, ahogy ráébredt, Níranthi egyáltalán nem számított arra, hogy eljön. Nyelt egy nagyot, és zsebre vágta a kezét abban a köntösben, amit a csinos megjelenésre tett bátortalan kísérletképpen ásott elő erre az alkalomra.

– Na igen – mondta oda nem illő módon. Níranthosszal leültek az asztalhoz.

A rácson túl a Transzcendencia Iskoláját lehetett látni erről a helyről: zöld kupola és fehér márvány oszlopsor lebegett a város zaja fölött, és úgy díszítette, akár egy felhő. A Szirén e világi lakhelyét és legszentebb templomát olajágakkal díszítették a nyárközépi lakomára. Most üres volt, de Szethennáj holnap odamegy a szertartásra, és egyedül nyitja ki a belső szentélyt, hogy megkapja az istennő áldását a városra.

Tal a saját szemével látta a belső szentélyt, és megismerhette a Szirén valódi alakját is: törött kőobeliszk volt, csak egyike Szethennáj hülye kígyóistennője számtalan darabjának. Gyaníthatóan a Szirén is csak a varázsló egyik szolgája volt.

– Mikor hallottál utoljára a kancellárról? – kérdezte Níranthosz. Most az egyszer semmiféle leereszkedés nem volt a hangjában, nem próbálta meg leplezni semmivel a tényt, hogy az öccse talán olyasmit is tudhat, amit ő nem. Ez akkora meglepetésként érte Talt, hogy nem is fogta fel azonnal, mit kérdeztek tőle.

– Mit tudom én? Mondjuk, soha? – válaszolta. Érezte a figyelmeztetés villanását, mintha a lába alatt ingatag lenne egyszerre a talaj.

– A fennkölt bölcsek szerelmére, Tal! – kezdte Níranthosz. – Nem kell direkt hülyének lenned!

– Csak hát eszünkbe jutott… – kezdte az anyjuk. – Tényleg nem hallottál semmit Szethennáj kancellárról?

– Ööö… nem.

– Egyébként is, mégis mi a jó fenét csináltál eddig? – kérdezte Níranthosz. Valamilyen okból még mindig haragudott az öccsére, mintha Tal kifejezetten az ő bosszantására művelte volna ezt az egészet, és ez most elterelte a figyelmét a lényegről.

– Azzal töltötte az időt, hogy rátaláljon magára – közölte könnyedén az édesanyjuk. Talnak szöget ütött a fejébe, ugyan honnan tudja, hiszen soha nem beszéltek erről. Níranthi udvarias hangú levelet írt, azonban Níranthosszal együtt világossá tették, hogy is vélekedik a család a jelenlegi „életmódja” kapcsán; mit gondolnak arról, hogy Talasszérez feladta a kancellár személyi segítői között betöltött pozícióját a lehető legsilányabb társaságért, amit egy olyan félreeső kis hely, mint a Tücsök-állomás kínálni tudott. Nem tudta megállapítani, vajon az édesanyja védelmezi-e éppen, vagy csak megpróbálja emészthetőbbé tenni kisebbik fia helyzetét.

– Egy levél se? Semmi? – kérdezte Níranthosz.

– Miért írna nekem? Otthagytam.

Mentségükre szóljon, hogy nem tudtak mindent Tal és korábbi főnöke kapcsolatáról. Egészen idáig nagyon ügyes volt, és egyáltalán nem gondolt a tényre, hogy Szethennáj öt évvel ezelőtt épp a nyárközépi ünnepen csókolta meg először.

Üvegszilánk élességével és csillogásával bukkant fel előtte valami, amire eddig nem gondolt.

– Mi az, szóba hozott engem?

A nyilvános ünnepség nyomorúságosan telt: kíméletlen volt a forróság, a városfalon túl porvihar fenyegetett. Szethennáj egészen kimerültnek látszott. Tal a dolgozószobában kötött ki, miután Kszorvej és a többiek elmentek, és az éjszaka csak úgy sistergett a már-már elviselhetetlen lehetőségektől, és…

Tal határozottan és erősen idézte fel ismét, hogyan is szúrná magába a villát. Vége volt.

– Nem – válaszolta a bátyja. Ha fel is tűnt neki, hogy Tal egy pillanatra elvesztette a higgadtságát, nem szólt semmit. Két füle egészen a koponyájához simult, és nem remegett, bár öccse úgy vélte, ez kifejezetten nagy odafigyelést igényelt.

– Nem, nem mondott semmit, mert több mint egy hónapja nem jelent meg a nyilvánosság előtt.

Tal megvonta a vállát. Nincs neki ezzel dolga.

– Nem értem, mi közöm ehhez.

– Senki nem ismeri úgy, ahogy te – közölte Níranthosz. Ezt sikerült kissé rosszhiszemű hangsúllyal mondania, amitől az öccse egy pillanatra megijedt, hogy esetleg rájött a viszonyukra, de jobban végiggondolva a dolgot, valószínűleg csak annyiról lehetett szó, hogy Níranthosz az volt, aki. – És még mindig kapcsolatban vagy azzal a lánnyal.

– Mármint Kszorvejjal?

Tal még mindig nem békélt meg teljesen a ténnyel, hogy láthatóan nem tudott szabadulni az osárütól, mintha valami veleszületett csúf folt lenne. Suthmílival még mindig a Tücsök-állomáson voltak, ügyeltek Cserenthisszére, aki nehezen viselte a dolgokat. Amikor ő eljött, Cserenthissze hol aludt, hol nem volt hajlandó ruhát húzni, hol pedig azt követelte, hogy valaki álljon ki vele halálos párbajra.

– Kszorvej aligha hallott bármit is… Otthagyta, ahogy én is.

Nem sikerült rávennie magát, hogy kimondja: elárulta.

– Igen, és kizárólag azért nem fogják el tolvajlásért és árulásért, mert Szethennáj nem volt hajlandó vizsgálatot indítani az ügyben – mondta Níranthosz.

– Nagyon megváltozott azóta, hogy két évvel ezelőtt elmentetek – magyarázta Tal anyja.

– Mert ti ketten olyan jól ismeritek?

Egészen biztosan tévednek. Tal soha nem engedte meg magának, hogy arról ábrándozzon, Szethennáj esetleg nagyon szomorú és nagyon másmilyen lehet mostanra. A közönyössége egyike volt azoknak az állandó tényezőknek, amelyeket folyamatosan észben kellett tartani, máskülönben tényleg csúf kanyart tudott venni az ember.

– Nem olyan jól – felelte az anyja. – De sok éve ismerem már, és ahhoz eléggé, hogy felismerjem a változást.

– Mit jelent, hogy megváltozott?

– Ridegebb és távolságtartóbb lett – magyarázta Níranthi.

– Nagyon távolságtartó – közölte Níranthosz, mint aki bizonyítani szeretné, hogy ő is igen jól ismeri a kancellárt. – Úgy tűnik, egyáltalán nem hallja meg, amit mondanak neki. Benne vagyok az ellátmányozási bizottságban, és két hónapja egyetlen ülésen se vett részt. Próbáltunk kapcsolatba lépni a palotabeli személyzettel, de makacsul ellenszegülnek nekem.

– Azta! – felelte a lehető legvontatottabban Tal. – Valami tényleg nem lehet rendjén, ha kihagyja az ellátmányozási bizottság üléseit. Azokért mindenki rajongani szokott.

– Istenem, Talasszérez, te tényleg nem tudsz felnőtt módjára viselkedni! – fakadt ki a bátyja. – Figyelj már arra, amit mondok! A kancellár eltűnt, hónapok óta furcsán viselkedik, a személyzete nem hajlandó beismerni, hogy valami nincs rendjén, de szerintem ők se tudnak többet nálunk…

– Persze! Értem! Ez baj! – bólintott Tal. – Ezek miatt a szarakodások miatt mentem el. Megvan a saját életem.

– A Tücsök-állomáson, Tal? A barátaiddal? Tudod te, hogy ez mit művel… – Níranthosz becsukta a száját, egészen kifutott a vér az ajkából, és olyan jelentőségteljesen nézett az édesanyjukra, hogy szinte hallani lehetett. – Tlánthothe fele azt állítja, hogy valami kábítószer-szállító vagy mi lett belőled – tette hozzá.

Tal felhorkant.

– Figyelj csak! Mondd már meg akár egyetlen drog nevét is, amit ismersz…

– Nem ez a lényeg! – szólt rájuk az anyjuk. – Tal, most itt van szükség rád. Ha történik valami… például ha Belthandrosz Szethennáj holnap nem jelenik meg a lakomán, és nem hódol a Szirén előtt… akkor minden Csarosszára szükségünk lesz.

A kert egy másik részén közben tovább folyt a társalgás. Gluggyanás hallatszott, ahogy a hippokamposz örömtelenül átfordult a szökőkút medencéjében.

– Jól van – bólintott Tal, ahogy a nyomorúságos élőkép utolsó darabja is a helyére került. – Azt gondoljátok, hogy valaki megpróbálja magához ragadni a város irányítását. Vagyis… nem… arra számítotok, hogy nagy haddelhadd lesz.

– Nézd, elég egyetlen idióta – mondta Níranthosz. – Egy Lenaráj vagy egy Kathójra, aki úgy dönt, eljött az idő, hogy megpróbáljon kancellár lenni, mielőtt még valaki más szerzi meg a helyet.

– Na ja, majdnem olyan hülyeség, mint a párbajozás. Mintha bárki is valami jöttment, kardos pöcsöt szeretne hatalmon látni.

– Hát, a katonai rátermettséget régebben tulajdonképpen létfontosságúnak tartották a…

– Tisztább, mint egy polgárháború – közölte az anyjuk, mielőtt Talnak lehetősége lett volna elmondani a bátyjának, mit is gondol az ő katonai rátermettségéről. – Különben is, az emberek általában elfogadják, úgyhogy teljesen mindegy, mennyi értelme van.

– És én nem vagyok kardforgató – fűzte tovább a gondolatot Níranthosz. – Anyánk párbajozással töltött napjai pedig nyilvánvalóan elmúltak, ezért…

– Te jó ég! – Tal legyűrte a késztetést, hogy kigúnyolja a „kardforgató” kifejezést. – Azt akarjátok, hogy én tegyem meg.

– Attól tartok, vérfürdő lesz, ha valaki nem ragadja magához az irányítást az elején – felelte az anyja.

– Haha! Lószart! Csak annyit akartok, hogy egy Csarossza legyen ott először. Szethennáj soha nem mondana le a városról. Ott voltam, amikor megvívott érte Olthárosszal. Azt hiszitek, csak úgy elengedi? Arra várhattok!

– Van úgy, hogy előre nem látható eseményekre kell tervezni – magyarázta Níranthi. – Egyébként pedig még az is lehet, hogy Szethennáj gyengélkedik, esetleg…

Ettől egy pillanatra elszorult Tal szíve. Szethennájnak soha nem volt semmi baja, legfeljebb egy enyhe megfázás, ami csak annyit jelentett, hogy házikabátot hordott és teát kortyolgatott. Különben sem tudta elhinni, hogy a varázsló valóban képes lenne súlyosan megbetegedni, elvégre halhatatlan, és…

Ó, hát persze! Ha igaz, amit mondanak, és Szethennáj valóban megváltozott, akkor annak semmi köze Talhoz. Még csak Kszorvejhoz sem, hacsak annyiban nem, hogy mind a ketten benne voltak az ereklyetartó visszaszerzésében. Belthandrosz Szethennáj két évvel ezelőtt kinyitotta Pentravessze ereklyetartóját, és megtudta, kicsoda is valójában. Nem csoda, hogy mostanra egészen megváltozott.

Tal azóta sem beszélt erről senkivel. Nem tudta, hogyan is lehetne szavakba önteni a dolgot, és nem volt elég ereje bárkit is meggyőzni olyasmiről, amit nagyon nehezen hinnének csak el. Hát, ez leegyszerűsítette a dolgokat. Kicsit mintha mindig is tisztában lett volna vele. Szethennáj soha nem törődött vele. És soha nem kapna a családjától semmit, csakis úgy, hogy előtte akarata ellenére belerángatják valami ármánykodásba.

Most el is mehetne. Kivárhatná a kedvező pillanatot, és elsurranhatna. Másnap reggelre már ott lehetne valamelyik hajó fedélzetén, úton vissza a Tücsök-állomásra. Elég lenne annyit mondania a többieknek, hogy nem járt szerencsével, és nem tudott pénzt szerezni a családjától. Van még egyhavi félretett pénzük az albérletre, úgyhogy nem rúgnák ki őket azonnal, és a többieknek talán sikerülne kitalálniuk valamit. Lenne másik módja is a dolognak. Ő ugyan nem jelentkezett semmi ilyesmire.

Níranthosz lekicsinylésként értelmezte, hogy elkalandoztak a gondolatai.

– Az istenek szerelmére, Tal, legalább gondolhatnál arra, mi a kötelességed Tlánthothe felé…

– Bassza meg Tlánthothe és basszátok meg ti is! Én ebbe nem keveredem bele.

A bátyja morogni kezdett valami választ. Az anyjuk csak a homlokát ráncolta, úgy nézett Talra. Kimerültnek és gondterheltnek, nem pedig haragosnak tűnt.

– Tal… – kezdte, aztán fölrobbant a Transzcendencia Iskolája.

Legalábbis később így próbálta meg Tal elmagyarázni, ami történt. Valójában nem volt semmiféle robbanás – akkor kráter maradt volna a város közepén, márványtörmelék repült volna szanaszét, betörte volna a közeli paloták falait, és úgy nyílt volna szét a kupola, ahogy a kipattanó mákgubók. Semmi ilyesmi nem történt.

Valójában az történt, hogy valami megrázó erő támadt, amelynek az iskola állt a fókuszában – valami olyan erős remegés, hogy belezördültek Tal fogai. Olyan érzés volt, mintha valaki kiszakította volna az öltéseket a valóság szövetéből.

Amikor megtörtént, Tal halandó agya nem volt képes felfogni. Csak annyit tudott tenni, hogy később megpróbálta újra összerakni az eseményeket. Sötétség villant, megsemmisült minden. Amikor ismét látott, forró fém és ózon szaga csapta meg az orrát, mint egy zivatar végén, és vér ízét érezte a szájában. Valami forró csorgott le az arcán.

Először nem hallott semmit, csak lassú, visszhangzó morajlást. Amikor eszébe jutott, hogy van keze, önkéntelenül a kardja után nyúlt… de az nem volt ott, mert a poggyászánál hagyta… aztán ráébredt, hogy hátrafelé kizuhant a székéből, és a rácsnak repült.

Fokozatosan visszatért a látása is. Édesanyja a citromfába kapaszkodott: valamiképpen már állt, és az arcát törölgette a ruhája ujjával. Níranthosz még mindig a padlón feküdt. A környéken mindenkinek vérzett az orra, a füle, vagy mind a kettő – egymásba kapaszkodtak és jajveszékeltek.

– Biztos villám csapott az iskolába! – mondta valaki, pedig sehol egy felhő nem volt a kék égen, és a Transzcendencia Iskolája valamiképpen sértetlenül, épen sziporkázott. Valaki más azt kiabálta, hogy megtámadták a várost.

– Csak óvatosan! Utórengések is lehetnek – szólalt meg Níranthosz, aki mostanra talpon volt, készen arra, hogy ismét hallgassanak rá. Néhány rokonnal együtt nekiláttak beterelni az embereket az épületbe. Meglehet, biztonságosabbnak tűnt fedél alatt lenni, azonban Tal valahonnan világosan tudta, hogy ez elől semmi nem nyújtott menedéket, és hogy a városban mindenki, még a legmélyebb pincékben is megérezte.

– Anya? – tápászkodott föl a földről.

– Még nem tört el egyetlen csontom sem. – Níranthi megindult az idősebbik fia és a többiek után, a lépcső irányába. – Hmpf. Az én hibám. Azt hittem, van még egy napunk.

Tenyerével végigsimított az arcán, és a fejékéről szirmok hullottak.

– Ne feledd, most fog elkezdődni. Túl fiatal vagy még, hogy emlékezz, miképpen kezdődött Olthárosz trónbitorlása… Nem emlékszel a káoszra, a bizonytalanságra, az ostoba erőszakra… A nyomorúságos küszködésre…

– Miről beszélsz? – kérdezte Tal, majd követte anyja tekintetét.

A Transzcendencia Iskolája fölött elsötétült és örvénylett a kék ég, felhőcsomók és felhőszalagok tekeredtek elő belőle. A felhők között zöldes fény villant… néha villám, máskor mintha szemek suhantak volna a mély tengerben.

– Belthandrosz valami olyasmit művelt, amit nem képes visszafordítani. Lefelé, Talasszérez! Fontolóra kell vennünk, mi legyen a következő lépés.

Tal még mindig nem tudta, mit gondoljon, és már azon volt, hogy közli, akármi is legyen, egyáltalán nem akarja kivenni a részét a következő lépésből, és hogy nem gondolta meg magát csak azért, mert Szethennáj valami borzalmas dolgot művelt. Aztán a visszavonuló Csarosszák lármázása közepette fülhasogató, hol erősödő, hol elhalkuló nyomorúságos sikoly harsant. Ez egy gyerek, gondolta Tal, és a zaj felé botladozott. A szökőkút emelvénye felől hallatszott.

A medencében semmi víz nem maradt, ellenben vastag sólerakódások borították. A lágy, szúrós kristályok közepette ott hevert a hippokamposz már-már múmiává aszalódott teteme. Száraz, máris foszladozni kezdő bőrén át kivehető volt különös csontváza. Az egyik gyerek a száját tátva bámulta, soha véget nem érő jajongással.

– Hát, nem vagy egyedül – dörmögte Tal.

Sikerült elszakítania a tekintetét a hippokamposz rémítő teteméről, és észrevette, hogy a szőlőfüzérek feketére fonnyadtak. Az aranyló tányérokat szürkészöld foltok csúfították, mintha valami fertőzést kaptak volna. A lépek fala megsötétedett és peregni kezdett.

Édesanyja mintha észre se vette volna a dolgot. A vállára kapta a kislányt, és ment a többiek után befelé. Tal vonakodva indult utána.

Meglehet, Níranthosznak csalódást okozott, hogy nem volt egyetlen utórengés sem. Tucatszám gyűltek össze a Csarosszák a palota nagyszalonjában, hangosan beszélgettek egymással: a riadalmukat máris elméletek vékony hártyája vonta be. Tal a helyiség szélén ácsorgott, és azon töprengett, hogyan lécelhetne le és juthatna el a dokkokhoz, anélkül hogy bárki zaklatná.

Hűtlen elméje egy pillanatig megpróbálta elképzelni, Szethennáj mit is tehetett, azonban amint rajtakapta magát, azonnal messzire űzte ezt a gondolatot. Ez többé már nem az ő gondja.

– Valakinek az iskolához kellene mennie kideríteni, mi is történt – vetette föl az édesanyja. Volt valami módszere, hogy zsúfolt helyiségben is meghallják, amit mond, anélkül hogy fölemelné a hangját.

– Egyetértek – bólintott Níranthosz. – Ilyen helyzetekben a város a nagy családoktól várja a vezetést. Talasszérezzel szívesen elmegyünk.

Szétvált a tömeg, körbevették Talt, és mind őt bámulták – a többségnek csak most tűnt fel, hogy itt van. Világosan látta, mit művel a bátyja, és felbőszítette a dolog. Még egy vészhelyzetet is lehet úgy forgatni, hogy holmi nagyszabású tervet szolgáljon. Ez csak egy újabb lépés volt a végső cél felé, hogy Talt párbajra kényszerítsék.

Ha Níranthosz önelégülten mosolygott volna rá, akkor már-már elviselhető lett volna az egész, csakhogy egészen nyájas kifejezés ült az arcán. Meg sem fordult a fejében, hogy adott esetben az öccse a szófogadáson kívül valami mást is tehetne.

– Igazából nem – közölte Tal.

– Tessék? – kérdezte Níranthosz. A tömeg újra beszélni kezdett, mire Tal fölemelte a hangját, hogy biztosan mindenki hallja.

– Kösz, nem. Biztos jó szórakozás lesz eljátszani „Níranthosz Csarossza, a Vezető” szerepét, még talán egy kurva szobrot is állítanak neked, ahol a seggedet kicserélik a fejeddel, de ez nem az én gondom. Lehet, hogy nem figyeltél eléggé az előbb. Nem hagyom, hogy belekeverjetek.

Nem várta meg sem az anyja arckifejezését, sem a bátyja válaszát, hanem sarkon fordult, és könyökkel utat tört magának kifelé, miközben körülötte egyre erősödött a zsivaj.

Hiba volt visszajönni, gondolta, ahogy a vállára vetette a zsákját. Korábban el kellett volna jönnie. Az istenért, és ha az édesanyjának igaza volt, és Szethennáj ott van a Transzcendencia Iskolájában – Tal inkább meghalna. Soha többé nem akarta látni Belthandroszt.

Fölcsatolta a kardszíját, és határozott léptekkel távozott a palotából. Senki nem tartózkodott az utcákon, amelyeken valósággal zümmögött a nyugtalan csönd, a sok száz ember váratlan hiánya. Elhagyatott bódék rogyadoztak, levedlették vászontetejüket. A homlokzatról homlokzatra csüngő virágfüzérek megereszkedtek és elszakadtak. Elrohadt szirmok sűrű záporának tócsái borították az utcaköveket. A növényi anyag nyálkásan, felismerhetetlenül kapaszkodott a madzagba.

A szél megszárította Tal hátán az izzadságot. Megborzongott, de ment tovább. Nem nézett vissza a Transzcendencia Iskolájára, a kupola fölött gyülekező, haragosan kavargó felhőkre.

Lehajtotta a fejét, nem akarta, hogy felismerjék. Nagyon sokáig ő volt a kés a kancellár kezében – számos ember látta ebben a szerepében. Nem kellett volna aggódnia: a dokkokig vezető úton végig csönd honolt a városban. Akik mellett elsétált, rá se pillantottak, csak siettek tovább.

Félúton találkozott a Szirén egyik papjával, aki épp az ellentétes irányba botorkált. Arcát a tenyerébe temette, a szellő rángatta hivatalának köntösét a bokája körül. Tal talán még zokogást is hallott felőle, de lehet, hogy csak a szél volt az.

Végül megpillantotta felülről a rakpartot. A kutterek úgy várakoztak, akár a galambok a szárítókötélen, a nagy hajók gondolájukban pihentek. A városfal, az őrerőd és maga a kapu egy rossz álom emlékeként magasodott mögöttük. Különösen az erőd idézte föl, mi is történhet az emberrel, ha hagyja magát a családja ostoba belső harcaiba rángatni. Összezárják kétszáz zsoldossal és Pszamag tábornokkal.

Tal elszakította tekintetét az épületről; kijutott az erődből, és azóta megtanulta a leckét.

A rakpart és a városkapu is zárva volt. Katonákból és a kikötői hatóság tagjaiból álló csoport irányította a reménybeli utasok tömegét, még sorompót is emeltek, hogy elállja az útjukat. Tal jól látta a kerek hasú hajókat a bölcsőjükben, de senki nem mozgott körülöttük. A postahajó horgonyhelyén túl, az erőd zömök tömege fölött ott csillogott a kapu: a fényes, mozdulatlan, érintetlen zöld üvegérme, s körülötte katonai jármű cirkált. Senki nem hagyja el Tlánthothét, amíg nem rendezik a kavarodást a Transzcendencia Iskolájánál.

Tal szitkozódott. Nem maradhatott itt. Szinte semmi pénze nem volt… csak a jegye a visszaútra a postahajón. Ha az édesanyjának igaza volt, és hamarosan rosszra fordulnak a dolgok, akkor nemsokára mindenki megpróbálja majd elhagyni a várost, márpedig ő szeretett volna még azelőtt kijutni innen.

Nem volt egyetlen jó választási lehetősége sem. Vagy visszamegy a városba és elrejtőzik, vagy megpróbál átjutni a falon úgy, hogy ne vegyék észre a katonák…

A válla fölött ismét ott magasodott az őrerőd, emlékeztetve rá, hogy legalább egy másik kiút biztosan van Tlánthothéból. Egyszer régen a város alatti alagutakon át sikerült megszöknie az erődből, és még emlékezett rá, hogyan kell megkeresni a Széles út végén lévő parkban elrejtett bejáratot.

A parkot feldíszítették az ünnepségre – tele volt olcsón nyomott lobogókkal, amelyek a Szirént hippokamposzon lovagló, jó alakú hableányként ábrázolták. Az emberek többsége nem tudta, mi is az, ami egymagában áll a belső kápolna ablaktalan sötétjében, és a hableány a nyárközépi hagyományok egyike volt. A lobogók lengedeztek a szélben, és látszott, hogy egészen kifakultak, mintha megpenészedtek volna. Néhány kecskelábú asztal felborult, a terítőjük ugyanolyan mocskosnak tűnt, mint a lobogók. Az egyik fa alatt egy pap gubbasztott, karjával takarta el a fejét. Tal ez alkalommal biztosan tudta, mit hall: a férfi nyíltan zokogott.

Hát, semmi értelme ezen töprengeni. Végigment a ciprusok során a rejtett lépcsősorhoz. Kszorvej és Szethennáj egészen biztosan tudott az alagutakról, de Tal másnak nem beszélt róluk. Ez az ő sorozatos méltatlanságok révén megszerzett, külön titkos ismerete volt, amelyet meg is akart őrizni magának. Odabent hűvös és nyirkos volt a levegő, a lépcsősor a sötétségbe, a katakombákba vezetett. Csak most jutott az eszébe, hogy Szethennáj esetleg elfalaztatta, betömette a helyet, de amikor leért a lépcsőn, minden olyan volt, mint előtte: a természetes barlangrendszerből kialakított ősrégi föld alatti sétány. Lehet, hogy a varázslónak kapóra jött, ha volt egy titkos menekülési útvonala.

Elővette a zsákjából az alkímiai fáklyát, és sóhajtott egy nagyot. Megcsinálta. Mindjárt kijut innen. Az alagút a sivatagba vezet. Nem a legjobb megoldás, de még mindig jobb, mint csapdába esni itt Níranthosszal, Szethennájjal és ezer másik emberrel, akiket utált, és talán nagyobb esélye is lesz találni egy kuttert. Mehet északnak, a sivatagon át Szürke Kampóba, vagy a délen található kisebb kapuk valamelyikéhez. Hosszú napokon át tartó út, de legalább napról napra messzebbre kerülhet Tlánthothétól és mindattól, ami a falai között ólálkodik.

Befordult az egyik sarkon, és a fáklyája fénye egy köpenyes alakra vetült, aki épp a talajon vizsgált valamit.

Egy nő volt az, aki szorosan bebugyolálta magát, így védekezett a lenti hideg ellen. Botjára támaszkodva állt föl, hogy szembenézzen Tallal, aki emiatt azt gondolta, bizonyára nagyon öreg. Aztán a nő hátratolta a csuklyáját, és az ifjú felismerte – nem lehetett még negyven sem, de sötét haja már ősz szálakkal keveredett. Fakósárga szeme rosszindulatúan villogott, arckifejezése pontosan félúton járt a bosszúság és a vidámság között.

– Te?! – szólalt meg Tal. – Nem haltál még meg?

Oranna agyarain csillogtak-villogtak az ezüstkupakok.

– Szólít a sír, de még nem követel.

Jaj, cseszd meg! – gondolta a tlánthothei, de hangosan annyit mondott:

– Mit művelsz itt?

– Feltételezem, ugyanazt, amit te. Elhagyom a süllyedő hajót.

Oranna korábban a Némaság Házának a könyvtárosa volt. Kszorvej tanára és Belthandrosz Szethennáj szeretője Tal számára a világon a lehető legkevésbé kedvelt személynek számított. Egyfolytában az akadémiai tanárai jutottak az eszébe róla, akik állandóan készen álltak, hogy szétcincálják, ha valami hülyeséget mondott. Nem foglalkozott tovább a nővel, inkább tett egy lépést előre, mire Oranna fölemelte a kezét.

– Nem tenném. Lezárták az utat.

Először nem látszott, miről beszél, aztán Tal észrevette a burkolt padlón faltól falig tartó jelek vékony, ezüstfényű vonalait. Előfordult már, hogy mit sem sejtve egy védátokba botlott, és nem kért még egyszer az élményből.

– Ahhoz képest, hogy általában eléggé meggondolatlan, Belthandrosz mindig a lehető legkevésbé alkalmas helyzetekben bizonyul szorgalmasnak – jelentette ki Oranna, majd ismét letérdelt. Óvatosan a földre támaszkodott és egy kis fémpálcával böködni kezdte a vonalakat.

– Csúf egy darab.

Kétévnyi élet után Suthmíli szomszédságában Tal pontosan tudta, hogyan is hangzik, amikor valakinek nem sikerül lepleznie az aggodalmát. Valami nyugtalanította Orannát. Rendes körülmények között az ifjú még örömét is lelte volna ebben, de most elképzelni se akarta, mégis mi lehet ennek az oka.

Oranna piszkálgatta, dörzsölgette a padlón lévő védátkot, majd néhány perc múlva felkelt. A védátok sercegve eloszlott, a nő a lábával dörgölte le a maradékát.

– Na jó. Ideje indulni.

Tal nem tudta, mit is felelhetne erre. Elég volt csak egy pillantást vetnie Orannára, hogy néma gyűlölettel teljen meg a szíve, és a tény, hogy a nő láthatóan nem bántódott meg emiatt, csak rontott a helyzeten. Szeretett volna valami igazán megsemmisítő kijelentéssel előállni. Közölni Orannával, hogy másszon vissza abba a lyukba, ahonnan előtekergett.

– Az istenért, hagyjál már! – Ennyit sikerült kinyögnie.

Nagyszerű.

Oranna felvonta a szemöldökét, majd meglepően fürgén elindult az alagútban.

– Tlánthothéban nagyon csúnya fordulatot fognak venni a dolgok – szólt még vissza Talnak. – A Szirén meghalt, Belthandrosz eltűnt, és egyáltalán nincs ínyemre, amit ez sugall. De ha tényleg maradni akarsz, semmiképpen nem kívánlak lebeszélni.

– Micsoda ostobaság! – érte utol az ifjú. – Az istenek nem tudnak meghalni. – Ezt nagyon magabiztosan jelentette ki, aztán eszébe jutott az összefonnyadt hippokamposz a szökőkútban és az utcákon zokogó papok. – A Szirén egy nagy szikla volt! Mi történt, talán szétverte valaki egy csákánnyal?

– Az obeliszk, az az élettelen ásványi anyag még mindig ott van a helyén – közölte komoran Oranna. – Viszont a benne lakozó istenség mostanra elenyészett. A Kimondatlan tanítása szerint mindennek megvan a maga vége.

– Szethennáj soha nem hagyná magára Tlánthothét.

– Belthandrosz Szethennáj bármit otthagy, ha ez szolgálja az érdekeit. Érzelmi kapcsolat köti a városhoz, de számára semmi sem nyom annyit a latban, mint a saját biztonsága. – Most az egyszer semmiféle mosoly nem bujkált a szája sarkában. Amikor nem mosolygott, fájdalmas kifejezés ült az arcán. Köpenye alatt poros és erősen foltos volt a ruhája, a kezén bőrkeményedések látszottak. Tal szánalom nélkül állapította meg, hogy a nő bal kezéről hiányzik a kisujja. – Ma reggel nyoma sem volt a kancellár palotájában, egyáltalán, az egész városban – folytatta a nő.

– Egyáltalán mit keresel te Tlánthothéban?

– Meglátogattam Belthandroszt a nyárközépi ünnepségen.

– Mert? Meghívott? – Tal csak a biztonságiak között dolgozott, soha nem volt vendég.

– Függetlenül attól, kit hívott meg vagy kit nem, Belthandrosz nem volt ott. Elszalasztottam őt. Elment. Ami azt illeti, tekintettel a védátokra, valószínűleg épp erre távozott.

– A saját biztonsága érdekében? Úgy gondolod, veszélyben van? – kérdezte Tal, és túl későn jutott eszébe, hogy őt nem érdekli sem Szethennáj, sem a Szirén, sem más, ami Tlánthothéban történt. Egy bekötözött seb viszketését idézően egyszerre volt kellemetlen és érdekes a gondolat, hogy a varázsló bajban van, és szenved valahol, és nem ő irányítja az eseményeket.

– Igen. És ami őt fenyegetheti, az mindannyiunk számára gondot jelent.

Oranna csoszogva haladt tovább, botja kopogott az ősrégi padlólapokon. Tal úgy vélte, nem vallaná be, mennyire támaszkodnia kell a botjára.

– Mi a baj? – kérdezte.

– Nem te kérdezed először – vigyorgott rá a nő. – Hol is kezdjem? Öreg barátom, Kvéren egyszer azt mondta, hogy sértő módon eszközként kezelek másokat…

– Mármint…

– Igen, pontosan tudom, miről beszélsz, és meg kell mondanom, ez a mértékű tapintatlanság már egyáltalán nem bájos. A varázslósorvadás gyötör, és haldoklom. Láttam, ahogy a tanáraim a Némaság Házában egymás után kudarcot vallottak vele szemben. Ízületi és izomfájdalom, borzongás, kimerültség, törékeny csontok, szellemi leépülés és halál. Nagyon szép kilátások.

Tal szokás szerint visszaborzadt a halál témájától. Huszonöt évesen semmi szüksége nem volt erre. És azt sem tudta, mit mondhatna. Hiába gyűlölt az ember megérdemelten valakit, arra a kijelentésre, hogy „haldoklom”, akkor is lennie kellett valami más válasznak, mint hogy „még jó, hogy ennyire szereted a sírokat”. Szerencséjére Oranna folytatta:

– Ha valakinek kevés a tehetsége, amilyen például öreg barátom, Kvéren, akkor talán képes elviselni, hogy van hatalma, mégsem használja. Nagyjából rendes hosszúságú élete lehet. De bármi is legyen velem a gond, biztosan nem az, hogy középszerű vagyok. Talán úgy két évem lehet még hátra. Ha visszafogom magamat, akkor három, de nem tervezek ilyesmit. Ahogy azt sem, hogy megöljön az, ami Belthandrosz nyomában jár. Túl sok még a tennivaló.

A járat időközben fölfelé kanyarodott és napfény szüremlett be előttük, ami aranysávokkal húzta ki a kő csíkozását.

– Még mindig tartod a kapcsolatot Kanva Suthmílival? – érdeklődött a nő. – Javaslom, vigyél el hozzá.

– Tessék? – Tal kedvelte Suthmílit, amivel magát is meglepte, elvégre pontosan az a fajta girhes és önhitt okoskodó volt, akinek mindig is utálta a fajtáját – és biztosra vette, hogy egyáltalán nem örülne, ha Oranna egyszer csak megjelenne a küszöbükön. Másfelől megérné, csak hogy lássa, milyen képet vágna Kszorvej… – Miért? Miért kellene?

– Miért? Mert amikor elmondom, mi történt itt, segíteni fog megkeresni Belthandroszt. Miért kellene? Mert ha igazam van, és valami ősrégi hatalom támadt föl, hogy tomboljon Tlánthothéban, akkor érdemes lenne keresned egy nagy hatalmú varázslót, és elbújni a háta mögött.

– Ezek szerint megkeresed Szethennájt? – Tal igyekezett úgy tenni, mintha az utolsó mondat el se hangzott volna. – Segíteni akarsz neki?

A fejében még lekicsinylően hangzott ez a kérdés – a varázslón nem lehetett „segíteni”, és szánalmas dolog volt a nyomában rohangálni –, csakhogy panaszosan hangzott a szájából.

Oranna kilépett az alagútból a délutáni napsütésbe.

– Megkeresni? Igen. Dolgom van vele. Segíteni? Attól függ.


3.
A birodalom reménye

AROMLÁS NAPJÁN CSERENTHISSZE épp úton volt, hogy beszédet tartson az Ezer Szem keltetőjének végzősei előtt.

A harci röppentyűje fedélzetén valódi alakjában, tényleges kígyótestben pihent éppen. Pilóta alattvalójának nem volt szüksége komoly utasításokra, így Cserenthissze nyugodtan foglalkozhatott a beszédével, és azon járhatott az esze, mennyire várja már, hogy túl legyen ezen az egészen.

A többi Ezer Szemhez hasonlóan ő is a keltetőben töltötte a gyermekségét és képzése kezdetét. Távoli és egyáltalán nem kedves emlékeket őrzött ebből az időszakból. Fészekaljának több mint a fele még a végzés előtt elpusztult. Megtiszteltetés volt az ezrek számára kikeltek között lenni, de kevesen akadtak közöttük, akik örömmel idézték föl a helyet vagy az itt uralkodó fegyelmet. Százhúsz éves volt, és az avatása óta egyszer sem járt itt, ráadásul évek óta nem találkozott az Ezer Szem egyetlen ivadékával sem. Minden alkalommal meghökkentette, mennyire aprók, mennyire fényesek és csillogóak, és még apróbbá váltak, amikor nekiláttak levedleni a bőrüket, és megtanulni, miképpen vehetik föl a zsákmány alakját.

Először a pilóta ordítása formájában hallott a katasztrófáról. Aztán megpillantotta: a sötétség hulláma fodrozódva tört elő a kapuból, felégetett, kiszívott mindent, ami csak az útjába került.

Azt feltételezte, hogy a lázadók műve. Teljes erővel tombolt éppen a testvérháború, és a szóbeszéd szerint a lázadók egyik csapatának sikerült szereznie egy semmítőt, hogy megtámadhassák a kapukat.

Az ivadékok! – villant át a fején a legelső gondolat.

A pilóta meghalt. Cserenthissze fölvette zsákmányalakját, a vezérlés mögé ült, és gyorsítani kezdett a keltető felé: a röppentyű úgy száguldott a pusztítás előtt, akár egy madár a vihar előtt.

Az volt a célja, hogy felügyeli a kiürítést, szerepet játszik az Ezer Szem jövőjének biztosításában. Nem volt tisztában a katasztrófa természetével.

Az istennő mindannyiukra büntetést mért.

Meg is halhattam volna anélkül, hogy tudtam volna erről, gondolta, és bár méltóságán aluli volt, hogy gyűlöletet érezzen a zsákmány iránt, akarata ellenére is gyűlölte azokat a zsákmánylényeket, amelyek felébresztették.

Egy se maradt a fajtájából. Egyetlen ecsentiri gyermek, egyetlen ecsentiri sem, csak ő, aki ráadásul csapdába esett zsákmányalakja gyenge, hártyás formájában.

Csakhogy még mindig a beszéd járt a fejében, amit tartott volna. Saját maga írta, habár a szónoklás nem tartozott az erősségei közé, és alig emlékezett, ki beszélt az ő avatásán. Így kezdődött: „Ebben a felbolydulásban, amelyben jelenleg élünk, nektek kell továbbvinnetek a birodalom reménységét.”

Felnevetett – szárazon zörgött a torkában, és fájt tőle a mellkasa. Háromezer év, és nem maradt Ecsentirből más, csak ő maga.

A zsákmányok, akik fölébresztették, elvitték egy Tücsök-állomás nevű helyre, egy olyan kicsi és zsúfolt lakóhelyre, hogy szégyellte volna magát, ha ilyet kellett volna nyújtania a saját birtokán, Ecsentirben a zsákmányszolgáknak.

Amint egyedül maradt, megpróbált visszatérni valódi alakjába – úgy vélte, némi vigaszt nyerhet abból, ha érezheti az erejét, ha érezhet valami tiszta, egészséges és ismerős dolgot ebben az általános lealacsonyodásban. Képtelen volt rá. Az egykor oly természetesen érkező kigöngyölődés most nem volt hajlandó megfoganni, mintha a tovatűnő évek során valami kiszáradt és elfonnyadt volna benne. Haszontalan teste megborzongott, úgy ficánkolt halott burkában, mintha épp a bőrét próbálná levedleni. Mindez olyan kegyetlen és torz paródiaként hatott Cserenthisszére, hogy a helyiség falának ugrott, s haragjában nekicsapta magát a deszkának. Fájt, és a fájdalom őrjítő újdonsága annyira feldühítette, hogy ismét megpróbálkozott vele.

